SKRIFTLIG FORESPØRGSEL P-2748/02

af Peter Skinner (PSE) til Kommissionen

(23. september 2002)

Om: Ulovlig import af kød fra Afrika

Kan Kommissionen i forbindelse med anvendelsen af afrikanske dyr som bushmeat, der importeres ulovligt til Europa, oplyse undertegnede om, om den er i stand til at træffe nogen foranstaltninger for at stoppe denne ulovlige handel og dermed begrænse risikoen for, at inficeret kød kommer ind i EU?

Svar afgivet på Kommissionens vegne af Margot Wallström

(25. oktober 2002)

En række forskellige fællesskabsinstrumenter vedrører spørgsmålet om handel med ulovligt vildtkød i form af bushmeat og de hermed forbundne sundhedsmæssige risici:

- Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed(1) gennemfører konventionen om international handel med udryddelsestruede vilde dyr og planter (CITES) i Unionen. I henhold til denne forordning er al import af visse udryddelsestruede dyrearter i form af bushmeat eller dele heraf, som f.eks. gorillaer og chimpanser, enten strengt forbudt eller kræver import- og eksportdokumenter.

Opgaven med at standse den ulovlige handel med alle arter, der er omfattet af CITES-listerne, påhviler hovedsagelig EU-medlemsstaterne. I henhold til Rådets forordning (EF) nr. 338/97 skal medlemsstaterne udpege særlige grænsetoldsteder til at foretage kontroller og gennemføre formaliteter, og de skal udstyres med et tilstrækkeligt stort og veluddannet personale. Den indeholder også bestemmelser om kontrol med overholdelsen, nærmere undersøgelse af overtrædelser samt sanktioner. Kommissionen kan kun spille en begrænset rolle i denne forbindelse, f.eks. ved at fremsende oplysninger eller gøre medlemsstaternes myndigheder opmærksom på problemer.

- I henhold til Rådets direktiv 92/45/EØF af 16. juni 1992 om sundhedsmæssige og dyresundhedsmæssige problemer i forbindelse med nedlægning af vildtlevende vildt og afsætning af kød heraf(2) kræves det, at kød af vildtlevende landpattedyr, som importeres til kommerciel handel, skal hidrøre fra et land, som udtrykkeligt er godkendt, hvad angår dette kød. Det kød, der er omfattet af et dyrlægecertifikat, som er udstedt af den kompetente myndighed i eksportlandet, skal underkastes en veterinær kontrol ved ankomsten til Fællesskabets grænsetoldsted (Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(3)).

I forbindelse med bushmeat, som sendes til eller medføres af enkeltpersoner, er Kommission netop i gang med at vedtage nye bestemmelser for at forebygge de sundhedsrisici, som en sådan trafik indebærer, idet den har anmodet om stærkere kontrol ved alle adgangssteder til Fællesskabets territorium. Heri opereres der med, at rejsearrangører skal gøre deres passagerer opmærksom på de strenge regler for indførsel af enhver form for kød, når de rejser ind i Fællesskabet, samt at medlemsstaterne skal foretage kontrol af passagerernes bagage med henblik på at begrænse indførsel af uautoriserede kødvarer.

- Endelig er der inden for rammerne af en række samarbejdsbestræbelser i den centralafrikanske region, som er den største kilde til bushmeat i Afrika, blevet givet EUR 70 millioner til støtte for bevaring af den tropiske regnskov inden for de seneste 10 år.

I det centralafrikanske regionalprogram som led i Den Niende Europæiske Udviklingsfond opereres der med en fortsat bistand til bevaring og rationel udnyttelse af de tropiske skove. Denne bistand vil bidrage til bestræbelserne på at udrydde krybskytteriet gennem beskyttelseslovgivning, tilsyn og overvågning, fællesskabsbaseret forvaltning af naturressourcer, praktisk uddannelse samt forskning.

(1) EFT L 61 af 3.3.1997.

(2) EFT L 268 af 14.9.1992.

(3) EFT L 24 af 30.1.1998.